CELEX: 32018R0723
Language: el
Date: 2018-05-16 00:00:00
Title: Εκτελεστικός κανονισμός (ΕΕ) 2018/723 της Επιτροπής, της 16ης Μαΐου 2018, για την τροποποίηση των παραρτημάτων I και II του κανονισμού (ΕΚ) αριθ. 1099/2009 του Συμβουλίου για την προστασία των ζώων κατά τη θανάτωσή τους όσον αφορά την έγκριση της αναισθητοποίησης με χαμηλή ατμοσφαιρική πίεση (Κείμενο που παρουσιάζει ενδιαφέρον για τον ΕΟΧ )

17.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 122/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/723 ΤΗΣ ΕΠΙΤΡΟΠΉΣ
   της 16ης Μαΐου 2018
   για την τροποποίηση των παραρτημάτων I και II του κανονισμού (ΕΚ) αριθ. 1099/2009 του Συμβουλίου για την προστασία των ζώων κατά τη θανάτωσή τους όσον αφορά την έγκριση της αναισθητοποίησης με χαμηλή ατμοσφαιρική πίεση
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1099/2009 του Συμβουλίου, της 24ης Σεπτεμβρίου 2009, για την προστασία των ζώων κατά τη θανάτωσή τους (1), και ιδίως το άρθρο 4 παράγραφος 2 και το άρθρο 14 παράγραφος 3 πρώτο εδάφιο στοιχείο β),
   Ύστερα από διαβούλευση με τη μόνιμη επιτροπή φυτών, ζώων, τροφίμων και ζωοτροφών,
   Εκτιμώντας τα ακόλουθα:
   
               (1)
            
            
               Στο παράρτημα I του κανονισμού (ΕΚ) αριθ. 1099/2009 παρατίθεται ο κατάλογος εγκεκριμένων μεθόδων αναισθητοποίησης, οι σχετικές προδιαγραφές και οι ειδικές απαιτήσεις για ορισμένες μεθόδους.
            
         
               (2)
            
            
               Στο παράρτημα II του κανονισμού (ΕΚ) αριθ. 1099/2009 παρατίθενται οι απαιτήσεις όσον αφορά τη διαρρύθμιση, την κατασκευή και τον εξοπλισμό των σφαγείων.
            
         
               (3)
            
            
               Σε συνέχεια αίτησης από ιδιώτη επιχειρηματία, η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων (EFSA) να γνωμοδοτήσει σχετικά με το σύστημα χαμηλής ατμοσφαιρικής πίεσης («η μέθοδος») για την αναισθητοποίηση κοτόπουλων κρεατοπαραγωγής.
            
         
               (4)
            
            
               Η EFSA, στη γνωμοδότηση (2) που εξέδωσε στις 25 Οκτωβρίου 2017, κατέληξε στα εξής συμπεράσματα:
               
                           —
                        
                        
                           η μέθοδος μπορεί να θεωρηθεί τουλάχιστον ισοδύναμη, όσον αφορά τα αποτελέσματα της καλής μεταχείρισης των ζώων, τουλάχιστον προς μία από τις ήδη υπάρχουσες μεθόδους αναισθητοποίησης·
                        
                     
                           —
                        
                        
                           η μέθοδος είναι έγκυρη μόνον υπό ορισμένες προϋποθέσεις και πιο συγκεκριμένα: τις τεχνικές προδιαγραφές (π.χ. τον ρυθμό αποσυμπίεσης, τη διάρκεια της κάθε φάσης και τον συνολικό χρόνο έκθεσης), τα χαρακτηριστικά των ζώων (κοτόπουλα κρεατοπαραγωγής) και ορισμένες συνθήκες περιβάλλοντος (όπως η θερμοκρασία και η υγρασία)·
                        
                     
                           —
                        
                        
                           η αξιολόγηση περιορίζεται αποκλειστικά στα κοτόπουλα κρεατοπαραγωγής για σφαγή τα οποία ζυγίζουν έως 4 kg και η χρήση της μεθόδου αυτής δεν μπορεί να επεκταθεί σε άλλη κατηγορία πτηνών·
                        
                     
         
               (5)
            
            
               Θα πρέπει να θεσπιστούν ειδικές απαιτήσεις για τη συγκεκριμένη μέθοδο, ούτως ώστε να μπορούν οι αρμόδιες αρχές να διενεργούν τακτικούς ελέγχους σχετικά με τη συμμόρφωση προς τη μέθοδο αυτή.
            
         
               (6)
            
            
               Θεωρείται ότι η μέθοδος, επιπλέον της σφαγής για εμπορικούς σκοπούς, είναι κατάλληλη για τη θανάτωση κοτόπουλων σε περίπτωση αποπληθυσμού.
            
         
               (7)
            
            
               Η μέθοδος είναι επίσης κατάλληλη σε άλλες περιπτώσεις στις οποίες η θανάτωση μεγάλου αριθμού κοτόπουλων είναι απαραίτητη για άλλους λόγους εκτός από τη δημόσια υγεία, την υγεία των ζώων, την καλή μεταχείριση των ζώων ή περιβαλλοντικούς λόγους.
            
         
               (8)
            
            
               Επομένως, δεδομένου ότι η μέθοδος είναι ισοδύναμη, όσον αφορά τα αποτελέσματα της καλής μεταχείρισης των ζώων, προς τουλάχιστον μία από τις υπάρχουσες εγκεκριμένες μεθόδους, είναι αναγκαίο να τροποποιηθεί το παράρτημα I του κανονισμού (ΕΚ) αριθ. 1099/2009.
            
         
               (9)
            
            
               Για να καταστεί δυνατή η αποτελεσματική λειτουργία και παρακολούθηση της μεθόδου, θα πρέπει να τηρούνται ορισμένες συγκεκριμένες απαιτήσεις που αφορούν τη διαρρύθμιση, την κατασκευή και τον εξοπλισμό. Ως εκ τούτου, είναι αναγκαίο να τροποποιηθεί επίσης το παράρτημα II του κανονισμού (ΕΚ) αριθ. 1099/2009.
            
         
               (10)
            
            
               Κατά συνέπεια, τα παραρτήματα I και II του κανονισμού (ΕΚ) αριθ. 1099/2009 θα πρέπει να τροποποιηθούν αναλόγως.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1099/2009 τροποποιείται ως εξής:
   
               1)
            
            
               Το παράρτημα I τροποποιείται ως εξής:
               
                           α)
                        
                        
                           Ο πίνακας 3 του κεφαλαίου I τροποποιείται ως εξής:
                           
                                       i)
                                    
                                    
                                       ο τίτλος αντικαθίσταται από τον ακόλουθο:
                                       «Πίνακας 3 — Μέθοδοι ελεγχόμενης ατμόσφαιρας»·
                                    
                                 
                                       ii)
                                    
                                    
                                       προστίθεται η ακόλουθη σειρά 7:
                                       
                                                   Αρ.
                                                
                                                
                                                   Ονομασία
                                                
                                                
                                                   Περιγραφή
                                                
                                                
                                                   Όροι χρήσης
                                                
                                                
                                                   Βασικές παράμετροι
                                                
                                                
                                                   Ειδικές απαιτήσεις του κεφαλαίου II του παρόντος παραρτήματος
                                                
                                             
                                                   «7
                                                
                                                
                                                   Αναισθητοποίηση με χαμηλή ατμοσφαιρική πίεση
                                                
                                                
                                                   Έκθεση ζώων με αισθητηριακή αντίληψη σε σταδιακή αποσυμπίεση με μείωση του διαθέσιμου οξυγόνου σε λιγότερο από 5 %
                                                
                                                
                                                   Κοτόπουλα κρεατοπαραγωγής με βάρος έως 4 kg.
                                                   Σφαγή, αποπληθυσμός και άλλες περιστάσεις.
                                                
                                                
                                                   Ρυθμός αποσυμπίεσης.
                                                   Διάρκεια της έκθεσης.
                                                   Θερμοκρασία και υγρασία περιβάλλοντος
                                                
                                                
                                                   Σημεία 10.1 έως και 10.5»
                                                
                                             
                                 
                     
                           β)
                        
                        
                           στο κεφάλαιο II προστίθεται το ακόλουθο σημείο 10:
                           «10.   Αναισθητοποίηση με χαμηλή ατμοσφαιρική πίεση
                           
                           10.1.   Κατά τη διάρκεια της πρώτης φάσης, ο ρυθμός αποσυμπίεσης δεν είναι υψηλότερος από τον αντίστοιχο σε μείωση της κανονικής ατμοσφαιρικής πίεσης στο επίπεδο της θάλασσας από 760 σε 250 Torr για περίοδο όχι μικρότερη από 50 δευτερόλεπτα.
                           10.2.   Κατά τη διάρκεια της δεύτερης φάσης, επιτυγχάνεται ελάχιστη κανονική πίεση στο επίπεδο της θάλασσας 160 Torr εντός των ακόλουθων 210 δευτερολέπτων.
                           10.3.   Η καμπύλη πίεσης χρόνου προσαρμόζεται ώστε να εξασφαλίζεται ότι όλα τα πτηνά έχουν υποστεί μη αναστρέψιμη αναισθητοποίηση εντός του καθορισμένου χρονικού κύκλου.
                           10.4.   Ο θάλαμος υποβάλλεται σε δοκιμή διαρροής και τα μανόμετρα βαθμονομούνται πριν από κάθε κύκλο λειτουργίας και τουλάχιστον μία φορά την ημέρα.
                           10.5.   Τα αρχεία της πίεσης απόλυτου κενού, του χρόνου έκθεσης, της θερμοκρασίας και της υγρασίας διατηρούνται για τουλάχιστον ένα έτος.»·
                        
                     
         
               2)
            
            
               στο παράρτημα II προστίθεται το ακόλουθο σημείο 7:
               «7.   Αναισθητοποίηση με χαμηλή ατμοσφαιρική πίεση
               
               7.1.   Ο εξοπλισμός για την αναισθητοποίηση με χαμηλή ατμοσφαιρική πίεση σχεδιάζεται και κατασκευάζεται ώστε να εξασφαλίζεται κενό στον θάλαμο το οποίο καθιστά δυνατή την αργή και σταδιακή αποσυμπίεση μέσω της μείωσης του διαθέσιμου οξυγόνου και της διατήρησής του σε ελάχιστη πίεση.
               7.2.   Το σύστημα διαθέτει τον απαραίτητο εξοπλισμό ώστε να μετρά συνεχώς, να αναγράφει και να καταγράφει την πίεση απόλυτου κενού, τον χρόνο έκθεσης, τη θερμοκρασία, την υγρασία και να παρέχει σαφή οπτική και ακουστική προειδοποίηση εάν η πίεση αποκλίνει από τα απαιτούμενα επίπεδα. Η συσκευή είναι σαφώς ορατή από το προσωπικό.».
            
         Άρθρο 2
   Ο παρών κανονισμός αρχίζει να ισχύει την ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Μαΐου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 303 της 18.11.2009, σ. 1.
   
      (2)  EFSA Journal 2017· 15(12):5056.